L- Orizzont - It- Tlieta 9 ta' Settembru 2008 Kelliem għall- Izvilupp Socjali u Ekonomiku ta' Alternattiva Demokratika Il- globalizzazzjoni hi parti mill- ħajja ta' kuljum . Dan nistgħu narawh f' ħafna oqsma tal- ħajja . Ngħidu aħna permezz tal- Internet , fejn nistgħu nkunu komunikati mad- dinja kollha jew permezz tal- kultura , fejn nistgħu nisimgħu mużika minn kull rokna tal- pjaneta . Iżda l- globalizzazzjoni għandha wkoll l- impatti negattivi tagħha , speċjalment f' dak li għandu x' jaqsam ma' proċessi ekonomiċi bbażati fuq l- isfruttar tal- ħaddiema u tal- ekoloġija . Bosta kumpaniji transnazzjonali huma invoulti f' dan il- proċess , fir- rgħiba għal iktar profitti fl- iqsar żmien possibbli . Dawn il- kumpaniji qegħdin jibilgħu kumpaniji iżgħar u iktar ma jgħaddi żmien , iktar qegħdin jikbru . Per eżempju , fis- sena 2001 kien hemm 240 kumpanija transnazzjonali b' bejgħ ta' iktar minn $ 20 biljun kull wieħed fis- sena . Fl- istess sena , iktar minn nofs ( 71 ) ta' 132 pajjiż b' popolazzjoni ta' iktar minn żewġ miljun persuna kellhom dħul nazzjonali ta' inqas minn $ 20 biljun ! Dan qed ikollu impatt negattiv . Iżda , lil hinn minn dan l- isfruttar " ovvju " bħall- kundizzjonijiet ta' xogħol ħżiena , anke prattiċi oħrajn bħas- sempliċi trasportazzjoni ta' prodotti minn naħa għal oħra tad- dinja joħloq problemi kbar . Id- dħaħen biex jiġu trasportati dawn il- prodotti qegħdin jikkontribwixxu għat- tibdil fil- klima . Għalhekk , filwaqt li l- aspetti pożittivi tal- globalizzazzjoni għandhom jiġu milqugħin , tajjeb li jkun hemm politika ekonomika biex tilqa' kontra l- impatti negattivi . Politika sostenibbli f' dan ir- rigward hija dik tal- lokalizzazzjoni , fejn , jiġu promossi prodotti u servizzi li jiġu manifatturati u mibjugħin fl- istess pajjiżi , reġjuni jew komunitajiet . Dan iwassal għall- provvista demokratika għall- ħtiġijiet ta' komunitajiet lokali . L- intrapriżi lokali u żgħar għandhom rwol importanti ferm biex dan iseħħ . Biżżejjed wieħed isemmi l- importanza ta' prodotti agrikoli u tal- ikel . Jekk il- produzzjoni lokali tiżdied , dan jista' jgħin biex intaffu għall- inflazzjoni li qiegħda tiġi importata minn barra . L- intrapriża lokali tista' tkun ta' benefiċċju mhux biss ekonomikament iżda wkoll għax , kif diġà implikajt , tista' twassal għal inqas tniġġis minħabba użu inqas ta' trasport u anke minħabba li ssaħħaħ il- ħajja tal- komunità peress li jkun hemm iktar xogħol u produttività u fl- istess ħin , il- prodotti u s- servizzi jkunu faċilment aċċessibbli għar- residenti . Negozji żgħar u lokali għandhom it- tendenza li jpoġġu iktar mill- profitti tagħhom lura fil- komunità u dan iżid is- sostenibbiltà . Għalhekk , politika li tpoġġi fuq quddiem l- iżvilupp soċjali u l- ekoloġija għandha tagħti l- appoġġ meħtieġ lill- intrapriża żgħira u lokali . B' daqshekk , wieħed mhux qed jgħid li l- industrija kbira – f' oqsma bħall- manifattura u turiżmu – mhix importanti , speċjalment fil- ħolqien tal- impjiegi u fil- ħolqien ta' prodotti u servizzi għall- esportazzjoni . Iżda l- intrapriża żgħira u lokali għandha rwol importanti ferm f' dan ir- rigward ukoll ! Politika favur negozji żgħar u lokali tista' tinkludi inċentivi ta' l- istat biex negozji ta' dan it- tip ikollhom prattiċi ekonomiċi sostenibbli u vijabbli . Eżempju ta' dan huwa l- bżonn ta' ' venture capital funds ' għal negozji li huma ekoloġikament sostenibbli . Tajjeb ukoll li jkun hemm inċentivi fiskali għal prattiċi innovattivi , ekoloġiċi u soċjalment ġusti , bħalma hu l- impjieg ta' persuni minn gruppi u kategoriji soċjali żvantaġġati , bħalma huma l- ħaddiema ta' età kbira , li kemm -il darba huma vittmi ta' preġudizzju u diskriminazzjoni . Jista' jkun hemm ukoll għajnuniet għal negozji żgħar li ma jistgħux ikampaw mal- prezz tal- proprjetà , liema għajnuniet ikunu marbutin ma' kundizzjonijiet li jippromwovu prattiċi sostenibbli . Jista' jkun hemm ukoll għajnuniet indiretti li permezz tagħhom in- negozji żgħar ikollhom inqas piżijiet f' dak li għandu x' jaqsam ma' burokrazija żejda . Minbarra hekk , tajjeb li l- Gvern ibiddel il- mekkaniżmu tas- soprataxxa b' mod li tiġi penalizzata l- ħela u mhux il- konsum bażiku tad- dawl . F' dak li għandu x' jaqsam mal- politika ekonomika tal- Unjoni Ewropea u n- negozji żgħar u lokali , tajjeb li wieħed janalizza l- iżviluppi fid- Direttiva tas- Servizzi , li tippromwovi iktar ċaqlieq ħieles ta' negozji u ħaddiema . Filwaqt li huwa tajjeb li jkun hemm politika li twassal għal iktar produttività u kompetizzjoni ġusta , fl- istess ħin , din m' għandiex twassal għal proċess fejn il- kumpaniji kbar jibqgħu jikbru u jaqilgħu lil dawk iż- żgħar mis- suq . Dan jista' jiġri jekk id- ' dumping ' soċjali jiġi permess , fejn kumpaniji jingaġġaw ħaddiema barranin b' pagi iktar baxxi u kundizzjonijiet agħar minn dak permess fil- pajjiż rispettiv . L- Alternattiva Demokratika se tagħti importanza xierqa lin- negozji żgħar u lokali fil- proposti tagħha għall- Bagit . Dan inpoġġuh f' kuntest fejn nappoġġjaw ukoll prattiċi ta' kummerċ ġust , drittijiet tal- konsumaturi u kundizzjonijiet tajbin ta' xogħol għall- ħaddiema .